text: Rafael Vallbona presenta 'El tant per cent' a l'espai cultural El Públic | Mataró Ràdio
  Rafael Vallbona presenta 'El tant per cent' a l'espai cultural El Públic
  Dc, 26/02/2014 - 11:16
  Rafael Vallbona presenta a l'espai cultural El Públic el seu darrer treball, 'El tant per cent'. Es tracta d'una crua història sobre la crisi, la condició humana i la realitat. Són 50 personatges, entre constructors que busquen concessions públiques al preu que sigui, polítics que paren la mà, partits que es financen de manera poc clara i en Pere Palau, un periodista que fica el nas on no és benvingut per buscar la veritat, tot i saber que és inabastable. Una història que el mateix Vallbona explica que té paral•lelismes amb casos reals com per exemple el Cas Millet.
  'El tant per cent', publicat per Alrevés Editorial, està inclòs a la col•lecció de novel•la negra Crims.cat. Vallbona, però, explica que ha volgut defugir del paradigma clàssic de novel•la negra i que la seva narrativa "s'acosta més a l'estructura d'algunes sèries actuals d'èxit com podria ser Breaking Bad".
  La presentació de 'El tant per cent' tindrà lloc aquest dimecres a les 7 de la tarda a l'espai cultural El Públic.